สรรหาผู้จัดการกยศ.เร่งควบรวมกับกรอ.
บอร์ด กยศ. เร่งสรรหาผู้จัดการคนใหม่ คาดรู้ผลต้น มี.ค.นี้ เร่งควบรวม กยศ.กรอ.
25 ม.ค. 2556

บอร์ด กยศ. เร่งสรรหาผู้จัดการคนใหม่ คาดรู้ผลต้น มี.ค.นี้ เร่งควบรวม กยศ.กรอ. 
นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ.ได้เปิดรับสมัครผู้จัดการ กยศ.แล้ว โดยเปิดรับสมัครถึงวันที่ 8 ก.พ.นี้ ขณะนี้มีผู้สนใจเข้ามาสมัครแล้วทั้งสิ้น 2 คน และคาดว่าน่าจะมีผู้สนใจเข้ามาสมัครในช่วงท้ายของการเปิดรับสมัครอีกจำนวนหนึ่ง
“ได้หารือกับนายมนัส แจ่มเวหา อธิบดีกรมบัญชีกลาง ในฐานะประธานคณะกรรมการสรรหาผู้จัดการ กยศ.แล้วว่าจะเร่งสรรหาผู้ที่มีความเหมาะสมเข้ามาดำรงตำแหน่งดังกล่าวให้ได้ภายในช่วงต้นเดือน มี.ค.นี้ และหลังจากนั้นก็จะเสนอคณะกรรมการ กยศ.พิจารณาเห็นชอบทันที” นายอารีพงศ์ กล่าว
คุณสมบัติเบื้องต้น เช่น ต้องเป็นผู้มีความรู้และความเชี่ยวชาญด้านการบริหารและการจัดการ มีประสบการณ์ในการบริหารจัดการหน่วยงาน ต้องดำรงตำแหน่งไม่ต่ำกว่ารองอธิบดีหรือเทียบเท่า 
กรณีที่เป็นผู้บริหารภาคเอกชน ต้องดำรงตำแหน่งหรือเคยดำรงตำแหน่งไม่ต่ำกว่ารองหัวหน้าหน่วยงาน เป็นเวลาไม่น้อยกว่า 4 ปี และเป็นธุรกิจที่มีสินทรัพย์รวมกันไม่ต่ำกว่า 500 ล้านบาท มีบุคลากรไม่ต่ำกว่า 200 คน 
แหล่งข่าวจากกระทรวงการคลัง เปิดเผยว่า ภารกิจหลักของผู้จัดการ กยศ.คนใหม่ คือการเร่งดำเนินการควบรวมการทำงานของ กยศ. และกองทุนเงินให้กู้ยืมเพื่อการศึกษาที่ผูกกับรายได้ในอนาคต (กรอ.) เข้าด้วยกัน เพื่อเป็นการเพิ่มประสิทธิภาพในการดำเนินการ บริหารจัดการ และการปล่อยกู้เพื่อการศึกษาสำหรับผู้ที่มีความจำเป็น